**KARTA** **PARLAMENTARIO**

Gwendell Mercelina, Jr. [www.wenshow.me](http://www.wenshow.me)

 +5995130101 gwendell.mercelina@parlamento.cw

Presidente di Parlamento di Kòrsou

Señora Charetti America-Francisca

Wilhelminaplein #4

**PRESENTE**

Willemstad, Curaçao, 8 di novèmber 2023

Tópiko: **Nos tin medidanan preventivo pa protehá kontra uso di vape?**

Referensia: **GMPNP2023/121**

Apresiabel Presidente di Parlamento di Kòrsou, Señora America-Francisca,

Pa medio di e karta akí, suskrito, Parlamentario di e Frakshon di Partido Nashonal di Pueblo, Gwendell Mercelina, Jr., lo kier hasi uso di e

Artíkulo 96 di Reglamentu di Òrdu di Parlamento di Kòrsou.

Petishon di suskrito ta pa medio di Presidente di Parlamento dirigí e karta interogatorio athunto titulá: **‘Nos tin medidanan preventivo pa protehá kontra uso di vape?**’ na Minister di Salubridat Públiko, Medio Ambiente i Naturalesa (GMN), señor Javier Silvania.

Di antemano gradesido p’e koperashon, alabes ta urgí e importansia pa risibi kontesta riba nos karta den e tempu stipulá pa lei.

Atentamente,

**Señor Gwendell Mercelina, Jr.**

Miembro di Parlamento (Parlamentario)

Frakshon di Partido Nashonal di Pueblo (PNP)

Minister di Salubridat Públiko, Medio Ambiente i Naturalesa (GMN)

Señor Javier Silvania

Colon Building z/n

**PRESENTE**

Willemstad, Curaçao, 8 di novèmber 2022

Tópiko: **Nos tin medidanan preventivo pa protehá kontra uso di vape?**

Referensia: **GMPNP2023/121**

Apresiabel señor Minister J. Silvania,

Pa medio di e karta aki, Parlamentario di e Frakshon di Partido Nashonal di Pueblo, Gwendell Mercelina, Jr., lo deseá di boso atenshon pa lo siguiente:

Ta asina ku nos a bin enkontrá promoshon i partimentu di foyetonan ku ta keda repartí rònt Kòrsou promoviendo e famoso ‘vape’. E flyer ta indiká: ‘laga humamentu para i hasi uso di vape’. Ora bo mira e tipo di propagandanan akí bo ta kere ku ‘vape’ ta algu muchu mas mihó ku humamentu, pero esei no ta e kaso. Rònt mundu outoridatnan ta trahando riba métodonan pa konvensé siudadanonan pa stòp ku humamentu mirando e efektonan desastroso ku esaki tin pa nan mes salú, tambe salú di otronan i fondonan di salubridat.

Mundialmente ta konosí ku humamentu di sigaria ta un hábito masha malu pa salú. Sinembargo, último añanan uso di sigaria elektróniko òf e famoso ‘vaping’ ta birando mas i mas popular, spesialmente bou di personanan di edat mas yòn.

Vape ta un sigaria elektróniko, e ta imitá loke un sigaria ta hasi, pero e no ta usa tabako. Na lugá di tabako, tin un líkido. E líkido ta vaporá i e usadó ta inhal’é. E ta kontené tur sorto di supstansia kímiko konosí pero tambe deskonosí. E supstansia mas importante i mas konosí di e sigaria elektróniko ta nikotina. Nikotina ta hopi adiktivo, mas ku alkohòl i droga. E echo ku tin nikotina ta hasi e ‘vape’ asina adiktivo, pasobra un hende su kurpa ta kustumbrá masha lihé mes ku e supstansia aki. Shete sekònde despues di a inhalá e nikotina, e ta kuminsá funshoná kaba. Fabrikantenan di ‘vape’ ta añadí tur sorto di sabor kímiko pa hasié mas dushi. E sabornan aki, manera sabor di fruta ta hasi e produkto mas atraktivo. Na Hulanda e ta asina alarmante ku entrante 1 di yanüari 2024 ta prohibí pa fabrikantenan traha ‘vape’ ku sabor di mangel i fruta. Tambe den otro partinan di mundu ta bogando pa bin ku reglanan mas estrikto pa benta i kompra di ‘vape'.

Na Kòrsou a bira ku tin un aksesibilidat masha fásil pa tur hende yega na e ‘vape’ akí na diferente establesimentu. Un otro punto di atenshon ta tambe ku e ‘vape’ ta e supstansia mas usá bou di nos hóbennan despues di alkohòl. Humamentu di ‘vape’ serka hóbennan na Kòrsou ta birando alarmante, segun Fundashon pa Maneho di Adikshon (FMA). Segun e fundashon, e popularidat di vape ta grandi pasobra no tin un lei ku ta regulá e uso i no tin ningun tipo di kontròl. Esei a keda demostra den un enkuesta ku a tuma lugá di yüni 2023 te ku sèptèmber 2023 dor di Fundashon pa Maneho di Adikshon (FMA).

Konsiderando tur esaki, komo representante di pueblo, suskrito ke hasi uso di e derecho di hasi pregunta, ku un karta interogatorio na Ministernan por medio di artíkulo 96 di Reglamentu di Òrdu di Parlamento di Kòrsou i artíkulo 57 di Areglo di Estado den e siguiente sekuensia:

* Pregunta #01

Kiko ta e pensamentu di gobièrnu enkuanto uso di ‘vape’ na lugá di humamentu di sigaria? Nos tin datosnan (sifra) di un promedio kuantu humadó nos tin den pais, i kategorisá den p.e uso di ‘vape’?

* Pregunta #02

Minister ta konsiente ku ‘vape’ ta ser usá na gran eskala bou di nos hóbennan? Kiko tin pensa pa hasi ku esaki?

* Pregunta #03

Kua ta e ròl di gobièrnu den kontrolá i regulá e uso di sigaria elektróniko na Kòrsou? Kon por ehèmpel nos ta kontrolando si ‘vape’ ta ser bendí solamente ku adultonan den nos pais?

* Pregunta #04

Kiko gobièrnu ta hasiendo pa baha e kantidat di adiktonan na supstansianan adiktivo riba Kòrsou?

* Pregunta #05

Minister por informá Parlamento kon ta bai konsientisá Kòrsou en general i nos hóbennan en partikular riba e konsekuensianan di uso di ‘vape’?

* Pregunta #06

Tin algun plan pa introdusí leinan ku ta kontrolá benta di sigaria elektróniko i limitá nan aksesibilidat pa hóbennan? Kiko ta e eksperensia i praktikánan di otro paisnan den regulashon di ‘vape’-pèn i kon por nos adaptá esaki na situashon lokal?

* Pregunta #07

Kua ta e responsabilidat di instansianan edukativo den informá hóbennan tokante e risikónan di humamentu di ‘vape’?

* Pregunta #08

Kua ta e ròl di FMA den kombatí e problema di humamentu di ‘vape’ serka hóbennan na Kòrsou (mirando e rekomendashonnan, i akshonnan despues di e enkuesta)? Anto kiko mester ta e apoyo ku gobièrnu ta brinda FMA den esaki?

E kontesta riba e preguntanan aki ta di vital importansia pa por informá tur gremio den komunidat riba e risikónan i preshon spesífiko ku e ‘vape’-pèn ta pone riba salú di nos hendenan sigur nos hóbennan.

Komo miembro di Frakshon di PNP nos ta spera kontesta di Minister riba e preguntanan hasí riba un término korto pa asina por risibí mihó bista i informashon rekerí relashoná riba e tópiko ku suskrito a presentá na pueblo. Semper respetando nos Areglo di Estado i e protokòl entre Parlamento i Gobièrnu pa duna informashon den proseso no mas tardá ku denter di dos (2) luna, ocho (8) siman, suskrito ta keda, sperando riba e kontestanan.

Atentamente,

**Señor Gwendell Mercelina, Jr.**

Miembro di Parlamento (Parlamentario)

Frakshon di Partido Nashonal di Pueblo (PNP)

• Miembro di Parliamentarians for Global Action (PGA);

• Miembro di Komishon Fihó di Salubridat Públiko, Medio Ambiente i Naturalesa (CIE GMN);